b"\n_START_ARTICLE_\nSantuari de la Mare de D\xc3\xa9u dels \xc3\x80ngels de la Petja\n_START_SECTION_\nDescripci\xc3\xb3\n_START_PARAGRAPH_\nEl punt clau del conjunt \xc3\xa9s l'esgl\xc3\xa9sia, de planta rectangular. Est\xc3\xa0 molt refeta. De la primitiva esgl\xc3\xa9sia encara conserva la porta principal ogival i la part superior d'una finestra ogival situada a la part alta de la fa\xc3\xa7ana principal, formada per un cercle lobulat i dues ogives inferiors. L'estructura b\xc3\xa0sica de l'esgl\xc3\xa9sia obeeix a una petita nau sense capelles, coberta a doble vessant i refor\xc3\xa7ada per dos grans contraforts laterals, de construcci\xc3\xb3 actual, que serveix de base d'un gran arc apuntat._NEWLINE_La llum penetra per dues finestres situades al mur lateral esquerre i per la petita finestra de la fa\xc3\xa7ana principal. Cal destacar la tribuna a un interior totalment refet amb pintura mural a la cap\xc3\xa7alera. Hi ha un atri i una espadanya. La porta principal del Santuari \xc3\xa9s una porta de pedra ogival situada a la fa\xc3\xa7ana principal del santuari. L'arc est\xc3\xa1 compost per unes gran dovelles i una clau. Tamb\xc3\xa9 trobem motius escult\xc3\xb2rics vegetals o florals.\n_START_SECTION_\nHist\xc3\xb2ria\n_START_PARAGRAPH_\nEsgl\xc3\xa9sia constru\xc3\xafda per ordre del canonge de la catedral de Tortosa, Guerau de Montbr\xc3\xba, el 1378, a una propietat seva on ja existia una torre de defensa i vigil\xc3\xa0ncia i una petita casa. De seguida se la va proveir d'un capell\xc3\xa0, que vivia all\xc3\xa0. Aquesta esgl\xc3\xa9sia era anomenada Santa Maria de la Petja. El 1642 i 1648 va patir les conseq\xc3\xbc\xc3\xa8ncies dels setges de Tortosa. Tamb\xc3\xa9 va allotjar al pr\xc3\xadncep d'Orleans. Fou reconstru\xc3\xafda l'any 1789, encara que les Guerres Napole\xc3\xb2niques tornaren a afectar-la amb m\xc3\xa9s destrosses. Des del 1860 es converteix en esgl\xc3\xa9sia coadjutora de Nostra Senyora dels \xc3\x80ngels de la Petja, sufrag\xc3\xa0nia de la catedral de Tortosa. El 1904 pren el t\xc3\xadtol de parr\xc3\xb2quia fins al 1922. Destru\xc3\xafda el 1936, \xc3\xa9s refeta posteriorment en diferents ocasions, destacant la reconstrucci\xc3\xb3 realitzada entre 1978 i 1982. A l'arc del portal principal del Santuari hi ha un escut id\xc3\xa8ntic a la l\xc3\xa0pida d'un Nicolau de Montbr\xc3\xba. Aix\xc3\xad, diferents membres de la familia Montbr\xc3\xba tingueren relaci\xc3\xb3 directa amb Tortosa com sobretot Guerau de Montbr\xc3\xba."